หยวน จะเลิกผูกค่าเงินตัวเองกับ ดอลล่าร์สหรัฐ จริงหรือ? - FINNOMENA
26 ส.ค. 2560

มีการพูดถึงประเด็นนี้และถามผมเข้ามาหลายครั้งเหมือนกันว่า เห็นอย่างไรกับประเด็นหัวข้อข้างต้น ที่ท่านจะได้อ่านต่อไปนี้ เป็นเพียงความเห็นและมุมมองส่วนตัวของผมต่อเหตุการณ์ ซึ่งอาจจะผิดจากความจริงก็ได้นะครับ
จีน มีความต้องการลดความสำคัญของดอลล่าร์สหรัฐฯต่อเศรษฐกิจของตัวเองจริง จะเห็นได้ว่า เมื่อต้นปี ธนาคารกลางจีน ประกาศว่า จะถ่วงค่าเงินหยวนด้วยตะกร้าเงิน ใช้ดัชนีชื่อว่า CFETS RMB Index ซึ่งประกอบไปด้วย 13 สกุลเงิน (แต่แน่นอนว่า USD ยังมีความสำคัญสูงสุด ให้น้ำหนักอยู่ในตะกร้า 26.4%) และมีเงินบาทไทยอยู่ในนั้นด้วยนะครับ ตั้ง 3.3% ทีเดียว
รูปประกอบที่ 1 : ตะกร้าเงินใน CFETS RMB Index
ที่มา : https://www.iima.or.jp
จุดที่ต้องดูก็คือ การเคลื่อนไหวของเงินหยวน ก็ยังไม่เสรีเต็มที่อยู่ดี จีน อนุญาตให้หยวนเคลื่อนไหวในกรอบ บวกลบ 2% จากราคาปิดวันก่อนหน้า และยังสามารถใช้วิธีกำหนดค่ากลางค่าเงินหยวนให้เพิ่มขึ้นหรือลดลงอย่างที่ต้องการได้ ซึ่งสิ่งนี้คือ อาวุธสำคัญที่จีนใช้ในการป้องกันการโจมตีค่าเงินในอนาคต และคงจะยังเก็บไว้ใช้ต่อ ในภาวะที่มีแต่ Hedge Fund รุมโจมตีหยวน ทั้ง George Soros ทั้ง Kyle Bass (อ่านสิ่งที่ Kyle Bass คิดต่อจีน ที่คุณเจท FundTalk เขียนได้ที่
หรือปัญหาหนี้เสียในจีนจะเป็นตัวจุดระเบิดมหาวิกฤตตลาดทุนโลก?
ถ้าดู Action ของจีน ก็จะเห็นว่า มีความพยายามลดบทบาทค่าเงินดอลล่าร์มาตลอด ก่อนที่จะประกาศ CFETS RMB Index นะครับ (แต่ทำแบบค่อยเป็นค่อยไป)
ยกตัวอย่าง
มีการทำ Currency-Swap Agreement กับประเทศคู่ค้าอื่นๆ เพื่อซื้อขายกับเป็นสกุลหยวน หรือสกุลของประเทศนั้นๆโดยตรง ทั้ง ญี่ปุ่น ออสเตรเลีย นิวซีแลนด์ แคนนาดา รัสเซีย มาเลย์เซีย บราซิล แอฟริกาใต้ และอังกฤษ
การออก Dim Som Bond (ติ่มซำบอนด์) ให้บริษัทต่างชาติออกตราสารหนี้สกุลหยวนได้ที่ตลาดฮ่องกง
การพยายามเอาหยวนเข้าไปคำนวนในตะกร้า SDRs ของ IMF
การก่อตั้ง Asian Infrastructure Investment Bank  (AIIB) ปล่อยกู้เพื่อการลงทุนที่นำไปสู่การพัฒนาศักยภาพของภูมิภาคเอเชีย
ลบเหลี่ยมอเมริกา ด้วยการเกิดขึ้นของ AIIB
มุมมองของผม ความตั้งใจของจีน ไม่ใช่แค่ ให้หยวนเลิกผูกค่าเงินตัวเองกับ ดอลล่าร์สหรัฐ แต่ อยากให้หยวนมีความสำคัญมากกว่าดอลล่าร์ในอนาคตเลยด้วยซ้ำ
แต่มันเกิดไม่ง่ายครับ ยังต้องใช้เวลา เพราะ
ลองจินตนาการปริมาณเงินดอลล่าร์ที่มีในระบบการเงินโลกบนตลาด Offshore วันนี้สิครับ … เงินหยวนต้องมีปริมาณขนาดนั้นละถึงจะสำคัญสุดในโลกได้
หยวน ต้อง เคลื่อนไหวในตลาดเห็นว่า เสรีจริงๆ ไม่งั้น ก็จะมีแค่คนจำนวนหนึ่งที่เชื่อ แต่ไม่ใช่ทั้งหมดที่ไว้ใจ (ถึงวันนี้คุณจะเถียงว่า สหรัฐฯก็โกงด้วย QE ก็เถอะ แต่เค้าออก QE ได้เพราะทุกคนเป็นเจ้าหนี้เค้าอยู่ และไม่อยากให้เค้าล้มอยู่แล้ว)
ระบบการชำระเงินของโลก (Clearing House) สำหรับเงินหยวนต้องมีระบบที่ดีพร้อมรองรับธุรกรรมเงินหยวนได้มากกว่าวันนี้
ล่าสุด ที่ประชุม G20 Zhou Xiaochuan ผู้ว่าฯแบงก์ชาติจีน (PBOC) ก็ให้ความเห็นชัดเจนว่า USD ยังมีบทบาทสำคัญที่สุดกับจีน แต่ JPY และ EUR จะค่อยๆเพิ่มบทบาทมากขึ้นหลังจากนี้ เมื่อสมดุลของการค้าจีนเปลี่ยนแปลง
สรุปคือ มันค่อยๆเป็นค่อยๆไปครับ ไม่ได้เกิดขึ้นในวันสองวัน
แหล่งที่มาข้อมูล: –
http://www.pbc.gov.cn/english/130721/3001868/index.html
http://blogs.barrons.com/asiastocks/2016/02/25/g20-pboc-governor-zhou-on-yuan-capital-outflow-chinas-credit-risk/
http://www.aiib.org/html/aboutus/AIIB/
คำเตือน
• การลงทุนมีความเสี่ยง ผู้ลงทุนควรศึกษาข้อมูลก่อนการตัดสินใจลงทุน
• ผลการดำเนินงานในอดีตไม่ได้เป็นเครื่องยืนยันผลการดำเนินในอนาคต
• การนำเสนอข้อมูลข้างต้น มิใช่การให้คำแนะนำการลงทุน
• การลงทุนใดๆ ต้องเกิดจากการศึกษา วิเคราะห์ข้อมูลและตัดสินใจลงทุน บนความเสี่ยงที่รับได้ของนักลงทุนเอง
• ทางผู้ให้ข้อมูลขอสงวนสิทธิ์ ไม่รับผิดชอบต่อความสูญเสียในทุกกรณีที่อาจเกิดขึ้นจากการให้ข้อมูลข้างต้น
แท็ก:
แชร์บทความ:
ผู้เขียน
Mr.Messenger
"ชยนนท์ รักกาญจนันท์ หรือ รู้จักกันในนามแฝงในเว็บบอร์ดพันทิพย์ ห้องสินธร ว่า “Mr.Messenger” เจ้าของ Blog http://iammrmessenger.com ปัจจุบันปฏิบัติหน้าที่เป็นผู้บริหารสูงสุดสายงาน Wealth Management และ กรรมการบริหาร บลน.ฟินโนมีนา"